**KLAIPĖDOS MIESTO SAVIVALDYBĖS NEVYRIAUSYBINIŲ ORGANIZACIJŲ TARYBOS 2015 METŲ VEIKLOS ATASKAITA**

2015 metais veiklą vykdė dvi skirtingų sudėčių Klaipėdos miesto savivaldybės nevyriausybinių organizacijų tarybos (toliau – NVO taryba). Nuo 2015 sausio iki balandžio mėnesio veiklą vykdė 2014 m. spalio 23 d. Savivaldybės tarybos sprendimu Nr. T2-267 patirtinta taryba. Tikslinga atkreipti dėmesį, kad NVO taryba buvo sudaryta tik iš 17 asmenų (9 nevyriausybinio sektoriaus ir 8 savivaldybės institucijų ir įstaigų atstovai), nors NVO tarybos nuostatų patvirtintų 2014 m. liepos 31 d. sprendimu Nr. T2-156 9 punkte nurodyta, kad NVO taryba turi būti sudaroma iš 18 narių. Tris mėnesius truko naujos kadencijos NVO tarybos narių delegavimo, atrankos ir Savivaldybės tarybos sprendimo rengiamo procedūros ir 2015-06-11 Nr. T2-141 Savivaldybės tarybos sprendimu sudaryta antroji NVO taryba.

2015 metais įvyko 3 pirmosios ir 4 antrosios NVO tarybos posėdžiai. Kaip ir numatyta NVO tarybos nuostatuose abiejų kadencijų NVO tarybos veiklą vykdė pagal patvirtintus metinius veiklos planus tik vadovaujantis skirtingais veiklos principais. Pirmosios kadencijos tarybos nariai veiklą vykdė susiskirstę į šešias darbo grupes, kurios buvo sudarytos pagal patvirtintas strategines veiklos kryptis, t.y.:

Klaipėdos miesto NVO duomenų bazės sukūrimas;

NVO dalinio finansavimo klausimas, paslaugų pirkimo iš NVO galimybių analizė;

NVO suteikiamų patalpų panaudos principu tvarkos analizė;

NVO tarybos nuostatų keitimas;

Visuomenės informavimas apie NVO tarybos veiklą;

Bendradarbiavimas su kitomis visuomeninėmis tarybomis veikiančiomis prie Klaipėdos mieto savivaldybės tarybos.

Vidutinis nevyriausybines organizacijas taryboje atstovaujančių narių lankomumas buvo 81,6 %, o savivaldybės deleguotų atstovų – 37,5%. Paskutiniame pirmosios kadencijos NVO tarybos posėdyje nedalyvavo nei vienas savivaldybės deleguotas atstovas, o tai neišvengiamai stabdė NVO tarybos darbą, nes nesant kvorumo neįmanoma priimti sprendimų. Visa NVO tarybos veikla buvo pradėta viešinti savivaldybės tinklalapio specialioje skiltyje, pakeistas NVO tarybos nuostatų 9 punktas, susijęs su NVO tarybos veiklos trukme. Darbo grupių surinkta ir išanalizuota medžiaga buvo perduota naujai sudarytai NVO tarybai.

 Antrosios kadencijos tarybos nariai apsisprendė visas NVO tarybos metiniame plane numatytas veiklas analizuoti kartu ir tik esant poreikiui sudaryti tikslines darbo grupes. Antrosios NVO tarybos patvirtinto metinio veiklos plano strateginės veiklos kryptys labai panašios į pirmosios kadencijos veiklos kryptis, nes buvo priimtas sprendimas iš esmės tęsti pirmosios NVO tarybos pradėtus darbus ir papildyti naujomis aktualiomis temomis, tokiomis kaip bendradarbiavimas su Vietos veiklos grupe ir Vietos bendruomenių tarybomis. Strateginės veiklos kryptys:

NVO patalpos;

NVO dalinis finansavimas ir paslaugų pirkimas iš NVO;

Bendradarbiavimas su VVG;

NVO duomenų bazė, visuomenės informavimas apie NVO tarybos veiklą;

Vietos bendruomenių tarybų veikla;

NVO tarybos nuostatų keitimas.

 Buvo atsižvelgta į NVO tarybos narių kreipimąsi į savivaldybės tarybą ir merą su prašymu atrenkant NVO tarybos narius atkreipti dėmesį į jų užimtumą ir motyvaciją dalyvauti tarybos veikloje, todėl vidutinis nevyriausybines organizacijas taryboje atstovaujančių narių lankomumas padidėjo iki 85 %, o savivaldybės deleguotų atstovų iki 48,5%.